VIDEO Un mort și peste 400 de răniți în Franța după ce aproape 300.000 de oameni au protestat față de majorarea prețurilor la combustibili

Un protestatar a murit și peste 400 au fost răniți după ce aproape 300.000 de oameni au blocat, începând de sâmbătă dimineață, mai multe șosele și intersecții din Franța, nemulțumiți de majorarea prețurilor la combustibili.

Persoana decedată este o femeie care a fost lovită de un autoturism după ce șoferul, înconjurat de protestatari, s-a panicat și a accelerat.

Protestatarii supranumiți ”vestele galbene”, după jachetele pe care sunt obligați să le aibă în mașini pentru a fi vizibili în caz de incidente, au blocat mai multe autostrăzi și sensuri giratorii.

Ei l-au acuzat pe președintele Emmanuel Macron că i-a abandonat ”pe oamenii mici” și au cerut demisia acestuia din funcție.

Șeful statului francez nu a avut până acum o reacție referitoare la proteste, dar a admis cu câteva zile înainte că a reușit reconcilierea dintre popor și liderii politici. Totuși, el i-a acuzat pe adversarii săi politici că au deturnat protestele pentru a-i bloca programul de guvernare.

Potrivit ministrului de interne de la Paris, Cristophe Castaner, peste 280.000 de oameni au protestat în întreaga Franță față de majorarea prețurilor la combustibil, transmite RTL, preluată de News.ro. ”Câteva zeci de mii” de poliţişti şi jandarmi au fost mobilizaţi sâmbătă, a mai anunțat el, forţele de ordine reținând în total 282 de persoane – dintre care 73 în cursul nopţii de sâmbătă spre duminică – ceea ce a condus la 157 de plasări în arest preventiv.

Potrivit lui Castaner, 409 persoane au fost rănite – dintre care 14 grav. ”28 de poliţişti, jandarmi, motociclişti şi pompieri au fost răniţi, iar unii grav”, a adăugat el.

”Această noapte (de sâmbătă spre duminică – n. red.) a fost agitată. Au avut loc agresiuni, încăierări, lovituri de cuţit”, a detaliat ministrul. ”Au existat încăierări între «veste galbene». A fost mult alcool în unele locuri, iar asta a provocat aceste comportamente idioate care pot să împingă la violenţă, iar asta este inacceptabil”, a deplâns ministrul de Interne.

Revenind asupra morţii unei femei în vârstă de 63 de ani, sâmbătă dimineaţa, care participa la o manifestaţie ”nedeclarată”, el a amintit că Guvernul le-a cerut organizatorilor să declare adunările, pentru ca acestea să poată să fie securizate.

”Cei care pretind că organizează şi care, în realitate, vor să dezorganizeze ţara nu vor să respecte democraţia, trebuie să-şi asume responsabilitatea”, a declarat el.

Iniţiatori ai acestei manifestări a nemulţumirii, membri ai societăţii civile s-au mobilizat împotriva scumpirii preţurilor carburanţilor, după care motivele de nemulţumire s-au extins la o denunţare mai globală a politicii Guvernului în domeniul taxării şi scăderii puterii de cumpărare.

Acţiunile lor au cuprins toată Franţa, ceea ce reprezintă un succes al mişcării, lansată pe reţele de socializare şi organizată în afara partidelor politice şi sindicatelor.

Prețul motorinei, cel mai folosit combustibil în Franța, a fost majorat în ultimele 12 luni cu aproximativ 23%, ajungând ca un litru să coste, în medie, 1,51 euro.

Creșterile de prețuri la combustibili au fost alimentate și de majorarea impusă anul acesta de Guvernul de la Paris a taxei pe hidrocarburi cu 7,6 eurocenți pe litrul de motorină și cu 3,9 eurocenți pe litrul de benzină.

Picătura care a umplut paharul a fost anunțul autorităților că, de la 1 ianuarie 2019, urmează o nouă majorare a taxei pe hidrocarburi: +6,5 eurocenți pe litrul de motorină și +2,9 eurocenți pe litrul de benzină.